钦定古今图书集成/明伦汇编/闺媛典/第330卷 > 杜有道妻严氏
## 钦定古今图书集成/明伦汇编/闺媛典/第330卷 > 杜有道妻严氏

按《晋书列女传》：“杜有道妻严氏，字宪，京兆人也。贞淑
有识量，年十三适于杜氏。十八而嫠居。子植、女韡并
孤藐。宪虽少，誓不改节，抚二子，教以礼度，植遂显名
于时。韡亦有淑德，傅元求为继室，宪便许之。时元与
何晏、邓飏不睦，晏等每欲害之，时人莫肯共婚。及宪
许元，内外以为忧惧。或曰：‘何、邓执权，必为元害，亦犹
排山压卵，以汤沃雪耳，奈何与之为亲’？”宪曰：“尔知其
一，不知其他。晏等骄侈，必当自败。司马太傅兽睡耳，
吾恐卵破雪销，行自有在。”遂与元为婚。晏等寻亦为
宣帝所诛。植后为南安太守，植从兄预为秦州刺史，
被诬征还。宪与预书戒之曰：“《谚》云：‘忍辱至三公’。卿今
可谓辱矣，能忍之，公是卿坐。”预后果为仪同三司。元
前妻子咸年六岁，尝随其继母省宪谓咸曰：“汝千里
驹也，必当远至。”以其妹之女妻之。咸后亦有名于海
内。其知人之鉴如此。年六十六卒。